Ses vas ná wilde skietery in die weste van GautengArgieffoto: SAPD / Facebook Ses gewapende rowers is Woensdagoggend naby Krugersdorp aan die Wes-Rand aangekeer ná ŉ oor-en-weer-skietery met die polisie. Maj. Mack Mngomezulu, polisiewoordvoerder, het gesê die polisie het op ŉ wenk reageer dat verdagtes wat vroeër ŉ vragmotor se vrag sigarette in Klerksdorp in Noordwes beroof het, op pad was in die rigting van Krugersdorp. “Die verdagtes het die sigarette wat hulle geroof het in ŉ Quantum-bussie en twee ander voertuie gelaai, en in ŉ konvooi van vyf voertuie van Klerksdorp na Krugersdorp gery,” het Mngomezulu gesê. Die polisie het die Quantum-bussie opgemerk en begin agtervolg waarna ŉ wilde oor-en-weer-skietery op die N14-snelweg in Oak Tree uitgebreek het. “Insittendes in die voertuie wat die bussie vergesel het op die polisie losgebrand. Die polisie het teruggeskiet en een van die verdagtes gewond.” Van die verdagtes kon daarin slaag om in twee van die voertuie weg te kom. Die polisie het op die bussie en twee ander voertuie vol sigarette, asook twee seinblokkeringstoestelle beslag gelê. Vyf verdagtes is op die toneel in hegtenis geneem en die gewonde verdagte is onder polisiebewaring na ŉ nabygeleë hospitaal geneem. Santi Steinmann, woordvoerder van Netcare 911, het gesê die man het ernstige beserings opgedoen. Mngomezulu het gesê die verdagtes word onder meer aangekla van die besit van gesteelde eiendom en moet binnekort in die hof verskyn. Die soektog na die verdagtes wat ontsnap het duur voort.